हमारे घर में हर महत्वपूर्ण घटना अथवा विषय पर पापा बड़े विस्तार से चर्चा करते। यही ढंग भारत चाचा का था। मुझे याद है इन्हीं दिनों पापा ने हमें गांधी जी की आत्मकथा का संक्षिप्त संस्करण लाकर दिया था। हमें जन्मदिन पर भी किताबें ही मिलती थीं पापा से। वे शिक्षा में मनोरंजन मिला देते। वाकेब्युलरी गेम के अंतर्गत वे हमें कुछ शब्द लिख कर देते और कहते, ''इनके पर्यायवाची शब्द सोच कर लिखो।'' सात साल की उम्र में मुझे एक भी दिन ऐसा याद नहीं जब मैं बिना कुछ पढ़े, पापा की नजर बचा कर सो सकी हूं। दोपहर में सोना हमारे घर में दंडनीय अपराध था। गाजियाबाद में हमारा स्कूल 'कन्या वैदिक विद्यालय' डासना गेट पार कर टाउनहाल वाली सड़क पर था। हम दोनों बहनें पैदल स्कूल जातीं। हमारे स्कूल के बस्ते में एक थैला और कुछ पैसे रखे होते। वापसी में हम घर के लिए सब्जी खरीदते हुए जातीं। वही अभ्यास मेरा अब तक पड़ा हुआ है। मुझे इसमें कुछ भी असंगत नहीं लगता कि आफिस से निकल कर घर का सामान खरीदूं और लदी फंदी घर लौटूं।